Stappe gedoen oor stembokse langs pad | Maroela Media
Die foto wat op sosiale media versprei is. (Foto: Twitter)
Die onafhanklike verkiesingskommissie (OVK) het gesê stappe sal gedoen word teen die persoon wat daarvoor verantwoordelik is dat drie ongebruikte stembokse langs 'n pad in Tzaneen in Limpopo beland het.
Dit kom nadat 'n foto op sosiale media versprei is van die bokse wat in gras lê met 'n bewering dat dit langs 'n pad gevind is. Die bokse op die foto was nie opgestel of gebruik nie.
Die OVK het 'n ondersoek na die voorval van stapel gestuur en het later op sy amptelike Twitter-profiel gesê hy het vasgestel wie daarvoor verantwoordelik was dat die bokse daar beland het. "Ons kan bevestig dit was 'n geval van nalatigheid. Die betrokke persoon sal in ooreenstemming met ons interne prosesse aanspreeklik gehou word, wat insluit dat die persoon van diens verwyder word," lui die twiet.
Sommige sosialemediagebruikers het hierop gereageer deur te sê dit is duidelik dat die bokse nie gebruik is nie en dat die foto daarom geen rede tot kommer is nie. Ander het weer aangevoer dat dié voorval 'n wolk oor die OVK se belofte vir 'n vry en regverdige verkiesing laat hang.
Intussen het die uitslae van die jongste Ipsos-peiling getoon dat 61% van geregistreerde kiesers wel meen verkiesings in Suid-Afrika is vry en regverdig, terwyl 20% nie met die stelling saamstem nie. Die res van die deelnemers aan die peiling het nie hul siening hieroor gegee nie.
Volgens dié peilinguitslae is dit Wes-Kaapse kiesers wat die meeste vertroue het dat die kiesstelsel in Suid-Afrika vry en regverdig is (66%), terwyl die grootste wantroue onder kiesers in die Noord-Kaap heers waar net 41% van kiesers glo die verkiesing is vry en regverdig. In Gauteng glo 65% van kiesers die verkiesing is vry en regverdig, terwyl 54% van kiesers in KwaZulu-Natal dié siening deel.
Die peiling is tussen 22 Maart tot 17 April onder 3 600 lukrake deelnemers landwyd gedoen.
Die verkiesing het vandag begin met spesiale stemme wat by kieslokale en deur middel van tuisbesoeke uitgebring is. Die amptelike stemdag is Woensdag.
So gaan ons stem briefies ook maar stap en langs die pad rus tot iemand op dit afkom. Dis klaar n bewys en maar net die begin. Ons sal weer praat na die uitslae dan sal ons kyk wie het weereens die verkiesing gewen.
Dit lyk nie of die bokse daar met die vorige verkiesing beland het nie, die skrif is ook nog duidelik te lees.
Nog nie eers behoorlik afgeskop nie en klaar korrup
Daar waar die comrades en kaders betrokke is kan jy maar net jou kop skud.
En die persoon verantwoordelik vir die oortreding gaan net 'n tik op die vingers kry in plaas daarvan om krimineel aangekla te word.Hy/sy gaan van diens verwyder word? Moenie dat ek lag nie!Dis die grootste liegstorie .